FI Euroopan unionin virallinen lehti C 255/39

Euroopan talous- ja sosiaalikomitean lausunto aiheesta ”Ehdotus — Euroopan parlamentin ja neuvoston päätös Euroopan audiovisuaalialan tukiohjelman täytäntöönpanosta (Media 2007)”

KOM(2004) 470 lopullinen — 2004/0151 COD

(2005/C 255/07)

Neuvosto päätti 9. syyskuuta 2004 Euroopan yhteisön perustamissopimuksen 157 artiklan 3 kohdan ja 150 artiklan 4 kohdan nojalla pyytää Euroopan talous- ja sosiaalikomitean lausunnon edellämainitusta aiheesta.

Asian valmistelusta vastannut ”liikenne, energia, perusrakenteet, tietoyhteiskunta” -erityisjaosto antoi lausuntonsa 21. maaliskuuta 2005. Esittelijä oli Jorge Pegado Liz.

Euroopan talous- ja sosiaalikomitea hyväksyi 6.–7. huhtikuuta 2005 pitämässään 416. täysistunnossa (huhtikuun 6. päivän kokouksessa) seuraavan lausunnon äänin 133 puolesta 7:n pidättyessä äänestämästä.

1. Johdanto: tiivistelmä ehdotuksesta

1.1 Komission tarkoituksena on luoda tarkasteltavana olevalla ehdotuksella (KOM(2004) 470 lopullinen, 14.7.2004) jatkoa Media Plus (1)- ja Media-koulutus (2) -ohjelmille ja ottaa samalla huomioon kyseisiä ohjelmia sekä ”Kasvu ja audiovisuaaliala: audiovisuaalialan innovaatio 2000 -aloite” -valmistelutointa (3) koskevan väliarvioinnin tulokset, touko-elokuussa 2004 järjestetyn laaja-alaisen julkisen kuulemisen tulokset sekä heinäkuussa 2004 annetun vaikutusanalyysin, joka sisältää ennakkoarvioinnin (4).

1.2 Komissio katsoo, että audiovisuaaliala on Euroopan kansalaisuuden ja kulttuurin keskeinen rakenneosa ja että sillä voi olla vertaansa vailla oleva asema luotaessa eurooppalaista kulttuuri-identiteettiä. Se toteaa kuitenkin, että kyseinen ala on pirstaleinen ja että vaikka tämä seikka onkin osoitus huomattavasta kulttuurisesta monimuotoisuudesta, se on estänyt Euroopan audiovisuaalialaa olemasta todella kilpailukykyinen Euroopan ulkopuoliseen tuotantoon nähden niin unionin sisämarkkinoilla kuin maailmanmarkkinoillakin.

1.3 Media 2007 -ohjelman avulla komissio pyrkii kannustamaan audiovisuaalialan yksityisiä sijoituksia, jotta alalla toimivien yritysten ja etenkin pk-yritysten kilpailukyky ja taloudellinen vakaus vahvistuisivat hyödyntämällä edellisistä ohjelmista saatuja kokemuksia.

1.4 Yhteisvaikutuksien luomiseksi sekä päällekkäisyyksien ja byrokraattisten esteiden ehkäisemiseksi komissio keskittää toimintansa yhteen ainoaan ohjelmaan, joka liittyy tuotantoa edeltäviin ja sitä seuraaviin vaiheisiin ja jossa painotetaan erityisesti Euroopan laajuista levitystä.

1.5 Ohjelman erityistavoitteet ovat tiivistäen seuraavat: A) Tuotantoa edeltävässä vaiheessa I Audiovisuaalialan pätevyyksien hankkimisen ja täydentämisen alalla tavoitteena on a) vahvistaa eurooppalaisten audiovisuaalialan ammattilaisten pätevyyttä, b) parantaa koulutustoimien eurooppalaista ulottuvuutta. II Kehittämisen alalla tavoitteena on a) tukea riippumattomia tuotantohankkeita, b) tukea eurooppalaisten tuotantoyhtiöiden ja -hankkeiden rahoitussuunnitelmien laatimista. B) Tuotantoa seuraavassa vaiheessa I Levityksen ja jakelun alalla tavoitteena on a) vahvistaa Euroopan levitysalaa kannustamalla levittäjiä sijoittamaan muiden kuin kotimaisten eurooppalaisten elokuvien yhteistuotantoon, hankintaan ja myynninedistämiseen sekä toteuttamaan koordinoituja markkinointistrategioita, b) parantaa muiden kuin kotimaisten eurooppalaisten elokuvien liikkuvuutta Euroopan ja kansainvälisillä markkinoilla, c) edistää riippumattomien tuotantoyhtiöiden tuottamien eurooppalaisten audiovisuaaliteosten rajatylittävää levitystä, d) tukea eurooppalaisten audiovisuaaliteosten digitaalistamista, e) kannustaa elokuvateattereita hyödyntämään digitaalisen levityksen tarjoamia mahdollisuuksia. II Myynninedistämisen alalla tavoitteena on a) parantaa eurooppalaisten audiovisuaaliteosten liikkuvuutta, b) parantaa eurooppalaisen ja kansainvälisen yleisön mahdollisuutta saada nähtäväksi eurooppalaisia audiovisuaaliteoksia, c) kannustaa elokuvien ja audiovisuaaliohjelmien kansallisten myynninedistämisorganisaatioiden yhteistoimintaa d) edistää Euroopan elokuva- ja audiovisuaaliperinteen tunnetuksi tekemistä. C) Tuetaan kokeiluhankkeiden järjestämistä aloilla, joilla uusien tiedotus- ja viestintätekniikoiden käyttöönotolla katsotaan olevan vaikutusta.

1.6 Ehdotuksen liitteessä komissio esittää yksityiskohtaisesti kunkin toimen tavoitteet jakamalla ne alaryhmiin sekä täsmentämällä kunkin tavoitteen osalta toteutettavat toimet, toteuttamistavat, käytettävät välineet sekä kullekin toimelle osoitettavat varat. Toimien toteuttamistavoista voidaan erityisesti mainita uusien suuntaviivojen pohjalta perustettava Media-desk-yhteyspisteiden ja Media-antennien verkko, jonka yhteydessä esitetään kattava luettelo pätevyys- ja tehtäväaloista.

1.7 Ehdotuksen lopussa esitetään seikkaperäinen talousarvio, joka on jaettu ohjelman keston mukaisesti seitsemälle vuodelle ja jonka mukaan ohjelman toteuttamisen rahoituspuitteet ovat 1 055 miljoonaa euroa. Lisäksi talousarviossa yksilöidään kullekin suunnitellulle toimelle ja toimenpiteelle osoitetut määrärahat.

2. Tausta

2.1 Kuten edellä mainitaan, käsiteltävänä oleva ehdotus on jatkoa Media (1991–1995) (5)-, Media II — Kehittäminen ja levitys (1996–2000) (6)-, Media Plus (7)-, Media-koulutus (8)- ja Media-koulutus (2001–2005) (9) -ohjelmille, jotka on nyt koottu yhteen ainoaan ohjelmaan.

2.2 Tässä yhteydessä on syytä palauttaa mieleen ETSK:n kyseisistä ohjelmista antamien lausuntojen keskeiset päätelmät.

2.2.1 Media II — Koulutus (1996–2000)- ja Media II — Kehittäminen ja levitys (1996–2000) -ohjelmia koskevia ehdotuksia (KOM(1994) 523 lopullinen) käsittelevän lausuntonsa (10) päätelmissä ETSK kiinnittää huomiota siihen, että on varottava hajauttamasta voimavaroja liikaa ja että ”toteutusta suunniteltaessa ehdot määritellään siten, että — – tukiohjelmat ja taloudellinen tuki käytetään mahdollisimman hyvin hyödyksi” sen lisäksi että kaikki perusteet ja välineet tulisi määritellä ”tarkemmin, jotta rahoitusohjelmista hyötyvät kohteet saataisiin määritettyä mahdollisimman tarkasti, ja samalla taattaisiin toiminnan avoimuus”.

2.2.2 Media — Koulutus (2001–2005)- ja Media Plus — Kehittäminen, levitys ja edistäminen (2001–2005) -ohjelmia koskevia ehdotuksia (KOM(1999) 658 lopullinen) käsittelevässä lausunnossaan (11) ETSK kylläkin tukee komission ehdotuksia, mutta pahoittelee sitä, ”ettei ehdotuksessa ole otettu huomioon — – audiovisuaaliteollisuuden tärkeyttä sekä yrityksille että myös siksi, että ala tekee” kulttuuria ja demokraattisia arvoja tunnetuksi.

2.2.3 Komitea painottaa myös sitä, että on arvioitava ehdotettujen toimenpiteiden täytäntöönpanon mahdollisia vaikutuksia työllisyyteen, sekä kehottaa edistämään kyseisillä toimenpiteillä ”aktiivisesti naisten osallistumista” sekä naisten osuuden kasvua alalla.

2.2.4 Lisäksi ETSK toteaa, että itsenäisten eurooppalaisten yritysten markkinoillepääsyä sekä eurooppalaisen audiovisuaalisen perinnön tarjontaa yleisölle muun muassa digitalisoimalla tuetaan niukasti; ehdottaa kokeiluhankkeiden kehittämistä eEurope-aloitteen puitteissa; kannattaa tekstityksen tukemista ja — pahoitellen myönnettyjen varojen vähäisyyttä — toistaa ehdotuksen sellaisen eurooppalaisen tietoyhteiskuntaviraston perustamisesta, ”jonka avulla koordinoidaan multimedian lähentymisaloitteita”, sekä pitää asianmukaisena takuurahaston luomista keinona audiovisuaalialan edistämiseksi (12).

2.2.5 Lisäksi lausunnossaan Media-koulutus- ja Media Plus -ohjelmia koskevista päätösehdotuksista (13) (KOM(2003) 188 lopullinen ja KOM(2003) 191 lopullinen), joiden tavoitteena oli jatkaa ohjelmia vuoteen 2006, ETSK arvostelee sitä, ettei komissio ollut kyennyt ajoissa esittämään uusia monivuotisia ohjelmia audiovisuaalialaa varten. Kyseisessä lausunnossaan komitea i korostaa, että ehdotettuja tavoitteita varten osoitetut varat ovat selkeästi riittämättömät etenkin laajentumista ajatellen, ii suosittelee, että ohjelmaan kuuluva tuki samoin kuin yksityiset rahoitusmekanismit ja EIP:n tuki suunnattaisiin entistä paremmin pk-yrityksille sekä erityisesti alan lukuisille mikroyrityksille ”kasvu ja audiovisuaaliala i2i” -aloitteen mukaisesti, iii korostaa Media-desk-yhteyspisteiden merkitystä pidettäessä kansallisella tasolla yhteyttä ohjelmasta tukea saaviin tahoihin sekä iv tuo uudelleen esiin tietyt strategiset huomiot, jotka se esitti 27. huhtikuuta 2000 antamassaan lausunnossa.

2.3 Tarkastellessaan käsillä olevaa ehdotusta komitea pitää mielessään edellä mainitut huomiot ja suositukset sekä pyrkii selvittämään, missä määrin ne on otettu huomioon ja ovatko ne edelleen tarkoituksenmukaisia.

3. Yleistä

3.1 ETSK suhtautuu myönteisesti komission aloitteeseen, johon on monilta osin sisällytetty useita ETSK:n aiemmissa lausunnoissaan esittämiä ehdotuksia ja suosituksia.

3.2 Erityisesti kyse on siitä, että uudessa ohjelmassa audiovisuaalialalla toteutettavien yhteisön toimien rakennetta yksinkertaistetaan perustamalla yksi yhtenäinen ohjelma (Media 2007), joka kohdennetaan tuotantoa edeltäviin ja sitä seuraaviin vaiheisiin ja jolla korvataan kaksi nykyistä ohjelmaa (Media Plus ja Media-koulutus).

3.3 Lisäksi uudelle ohjelmalle on asetettu monialatavoitteet, joita ETSK on aiemmin painottanut ja jotka ovat seuraavat: i Euroopan elokuva- ja audiovisuaalialan kulttuuriperinnön arvon huomioon ottaminen ehdotetuissa toimissa ii pk-yritysten tuotantorakenteiden lujittaminen iii audiovisuaaliselta tuotantokapasiteetiltaan vahvojen ja heikkojen tai kielellisesti suppea-alaisten maiden välillä vallitsevan epätasapainon vähentäminen iv tarve ottaa digitaalistamiseen liittyvä markkinakehitys huomioon ohjelman yhteydessä v jälkiäänityksen ja tekstityksen tukeminen eurooppalaisten audiovisuaaliteosten jakelussa ja levityksessä.

3.4 Lisäksi ETSK toteaa tyytyväisenä, että ohjelmaluonnos sekä erityisesti talousarviota ja rahoitusvaikutuksia käsittelevä liite on laadittu huolellisesti ja erittäin järjestelmällisesti.

3.5 ETSK toteaa vielä, että perusteluissa komissio ei pysty — kuten sen aikomuksena lienee ollut — jäsennellysti selkiyttämään Euroopan elokuva- ja audiovisuaalialan teollisuuden roolia Euroopan kansalaisuuden ja kulttuurin ilmentäjänä alan jatkuvan kehittämisen kannalta. ETSK:lle on kuitenkin tärkeää, että eurooppalaisia kulttuuriarvoja suojellaan ja että kaikissa audiovisuaalivälineissä varmistetaan monimuotoisuus ja moniarvoisuus. Tämä tule pitää mielessä kaikissa kyseiseen ohjelmaan liittyvissä komission aloitteissa.

3.5.1 Tähän liittyen ETSK kiinnittää komission huomiota erityisesti tarpeeseen lisätä aloitteita, joilla estetään uusien tekniikoiden käyttöönoton yhteydessä mahdollisesti kiihtyvä, monimuotoisuutta ja moniarvoisuutta vahingoittava keskittyminen, jolla on haitallisia vaikutuksia tuotantoon ja jakeluun, sekä tarpeeseen varmistaa tekijänoikeuksien suojelu ja luvattoman jäljentämisen torjuminen. Samalla tulee vahvistaa keinoja, joilla torjutaan kilpailunvastaisia käytänteitä.

3.5.2 ETSK suhtautuu niin ikään myönteisesti komission tiedonantoon, joka koskee tietyistä elokuviin ja muihin audiovisuaalisiin teoksiin liittyvistä oikeudellisista näkökohdista annetun tiedonannon seurantaa (14), ja kannattaa sitä, että Euroopan parlamentti ja neuvoston hyväksyvät tiedonantoon sisältyvän suositusehdotuksen, kuten komitean aiemmin antamassa lausunnossa todetaan (15).

3.6 ETSK katsoo, että Media 2007 -ohjelman ymmärrettävyyttä helpottaisi se, jos päätösehdotuksessa määriteltäisiin ohjelmaan liittyvät keskeiset käsitteet, etenkin kun niillä on ohjelmassa erityinen merkitys. Esimerkkinä voidaan mainita riippumattoman tuottajan käsite. On kuitenkin myönnettävä, että kyseisenlaista määrittelytyötä on tehty muissa yhteisön asiakirjoissa ja että perinteisesti tällaiset määritelmät esitetään ohjelman täytäntöönpanon ”suuntaviivoissa”.

3.7 ETSK toteaa, että komission esittämän päätösehdotuksen useissa kieliversioissa on eroavuuksia, ja suositteleekin painokkaasti, että kyseiset erot todennetaan ja korjataan kaikilta osin lopullista asiakirjaa varten.

3.8 Vaikka ETSK myöntääkin, että suunnitelluille toimille osoitetut varat ja niiden jakautuminen eri vuosille eivät yleisesti ottaen anna aihetta huomautuksiin, se katsoo kuitenkin, että komitean asiasta esittämien erityisten huomioiden mahdollisesti synnyttämät seuraukset on otettava huomioon. Lisäksi se suosittelee, että väliarvioinnin yhteydessä arvioitaisiin mahdollisuuksien mukaan, ovatko osoitetut määrärahat tarkoituksenmukaiset asetettujen tavoitteiden saavuttamiseksi.

4. Erityistä

4.1 ETSK tuo seuraavassa toistamiseen esille muutamia strategisia huomioita, jotka on esitetty komitean 24. syyskuuta 2003 antamassa lausunnossa (16), sillä se katsoo, että komission päätösehdotuksessa tiettyjä uuden ohjelman tarpeisiin liittyviä näkökohtia ei ole vielä otettu riittävässä määrin huomioon: — Varmistetaan täydentävyys ja yhdenmukaisuus yhteisön muiden toimien kanssa sisällyttämällä ne yhteiseen strategiaan. — Asetetaan etusijalle tekninen kehittäminen ja innovaatio sekä kansainvälinen levitys. — Edistetään ratkaisevalla tavalla tiedotus- ja seurantajärjestelmän luomista audiovisuaalialan markkinoiden uusia vaatimuksia ja kehittämistä varten. — Edistetään jatkuvasti yleisön mahdollisuuksia käyttää audiovisuaalimateriaalia digitalisoinnin ja Euroopan tasolla tapahtuvan verkottumisen avulla erityisesti koulutuksessa ja pedagogiikassa. — Huolehditaan ohjelman toimeenpanon asianmukaisesta ja systemaattisesta arvioinnista käytössä olevien rahoitusresurssien optimoimiseksi ja audiovisuaaliteollisuuden vaatimuksien huomioonottamiseksi. — Panostetaan tietoisesti koehankkeiden toteuttamiseen ja keskitytään niissä myös sisältöön eikä ainoastaan teknologiaan. — Markkinoidaan eurooppalaisia elokuvia Euroopassa ja Euroopan ulkopuolella festivaaleja koskevan systemaattisen tiedotuksen avulla.

4.2 Lisäksi ETSK toistaa jo 15. syyskuuta 2004 antamassaan lausunnossa (17) esittämänsä toiveen siitä, että erityisesti painotettaisiin koulutusta, joka liittyy uusiin teknologioihin sekä elokuvien ja televisio-ohjelmien keruun, arkistoinnin, säilytyksen ja restauroinnin samoin kuin tietokantojen sekä digitaalisten standardinmukaisten suojelumenetelmien hallinnan uudenlaisiin tarpeisiin.

4.3 ETSK katsoo, että huolimatta pk-yrityksille suunnattavien erityistukien sisällyttämisestä ohjelman tavoitteisiin, kyseisille yrityksille kohdistettavia määrärahoja voitaisiin lisätä. Tämä mahdollistaisi entistä tehokkaamman ja johdonmukaisemman tuen. Samoin uusien digitaalitekniikoiden käyttöönoton tukemiseen elokuvateattereissa ja sähköisissä verkoissa sekä uusien, teknologisen innovoinnin alaan liittyvien aloitteiden tukemiseen osoitettujen määrärahojen tulisi olla aiempaa merkittävämmät.

4.4 Media 2007 -ohjelman hallinnoinnin osalta ETSK toteaa, että komissio on juuri perustanut koulutukseen, audiovisuaalialaan ja kulttuuriin liittyvää yhteisön toimintaa hallinnoivan ”koulutuksen, audiovisuaalialan ja kulttuurin toimeenpanoviraston” (18) ajanjaksolle, joka alkaa 1. tammikuuta 2005 ja päättyy 31. joulukuuta 2008. Viraston tehtäviä on mahdollista tarkistaa tai laajentaa ohjelmien uuden sukupolven yhteydessä, mikä koskisi näin myös Media 2007 -ohjelman hallinnointia.

4.4.1 Komitea ottaa huomioon, että perustelujen kohdan 7 mukaisesti ”komissio antaa toimeenpanovirastolle ohjelman hallinnointivaltuudet” ja että kyseinen seikka toistetaan liitteen kohdassa 5.3 sen lisäksi, että kohdassa 6.1.1. ”Financial intervention” eritellään toimeenpanoviraston rahoituskustannukset. Tarkasteltuaan kyseisen viraston tavoitteita ja tehtäviä, jotka esitetään edellä mainitun päätöksen 4 artiklassa, ETSK kehottaa komissiota kuitenkin selvittämään täsmällisesti ja avoimesti, mitkä Media 2007 -ohjelman hallinnointiin liittyvät tehtävät osoitettaisiin käytännössä virastolle 4 artiklan 2, 3 ja 4 kohdan nojalla sekä millä tavoin toimivaltuuksia yhteensovitettaisiin ja/tai jaettaisiin niiden yhteisön muiden elinten kanssa, joilla on Media 2007 -ohjelman täytäntöönpanoon, ohjelmaneuvontaan ja ohjelman arviointiin liittyviä tehtäviä.

4.4.2 Erityisesti on kiinnitettävä huomiota siihen, että toimeenpanovirastossa on henkilöstöä, joka on erikoistunut nimenomaan audiovisuaalialaan. Tämä on seikka, jota päätösehdotuksessa ei tuoda esille.

4.4.3 Lisäksi komitea kiinnittää huomiota siihen, että on tärkeää varmistaa, että virasto kykenee asianmukaisesti huolehtimaan ohjelman kokonaisvaltaisesta hallinnoinnista. Näin vältetään muun muassa toimivaltakiistat — jotka voivat olla myönteisiä tai kielteisiä — ohjelman strategisten tavoitteiden määrittelyyn ja sen hallinnointiin osallistuvien elinten välillä.

4.4.4 On myös selvitettävä, mille elimelle tai elimille viraston toimivaltuudet siirtyvät siinä tapauksessa, että kesken ohjelman täytäntöönpanoa viraston toiminnan jatkumista ei vahvisteta, jotta voitaisiin varmistaa ohjelman asianmukainen täytäntöönpano ja tehokas toiminta, mitä ilman ohjelmaa ei olisi mahdollista jatkaa.

4.5 Rahoitussäännösten osalta ja ottaen huomioon, että Euroopan audiovisuaalimarkkinat ovat edelleen pirstaleiset ja että niiden kulttuurinen epäyhtenäisyys merkitsee edelleen heikon audiovisuaalisen tuotantokapasiteetin ja/tai kielellisesti tai maantieteellisesti suppea-alaisten maiden sekä vahvan tuotantokapasiteetin maiden välillä vallitsevaa kahtiajakoa (19), ETSK katsoo, että huolimatta kilpailuoikeuden asettamista rajoituksista komissio voisi ohjelman suuntaviivoja laatiessaan ottaa huomioon eräiden sellaisten jäsenvaltioiden ja alueiden todellisen tilanteen, joiden audiovisuaaliala ei ole vielä kaikilta osin kehittynyt.

4.6 Tiedotustoimien osalta ETSK kannattaa kaikilta osin komission strategista päätöstä vahvistaa Media-desk-yhteyspisteiden ja Media-antennien huomattavia toimivaltuuksia tarkasteltavan olevan päätöksen liitteen kohdan 2.2 ”Media-desk-yhteyspisteet ja Media-antennit” mukaisesti. ETSK ehdottaakin, että komissio mukauttaisi päätöksen 12 artiklan tekstin liitteen edellä mainitussa kohdassa luetellun laajemman tehtäväjoukon mukaisesti (20) ja että se myöntäisi asianmukaiset varat Media-desk-yhteyspisteitä varten, jotta ne voivat suorittaa tehtävänsä täysipainoisesti.

4.7 Lisäksi komitea korostaa, että ehdotuksen 13 artiklan 2 kohdassa on mainittava selkeästi komission velvollisuus varmistaa johdonmukaisuus ja täydentävyys Media 2007 -ohjelman sekä niiden audiovisuaalialan ohjelmien ja toimien välillä, joita toteutetaan yhteisön sekä sen ulkopuolisten maiden ja toimivaltaisten kansainvälisten organisaatioiden välisen yhteistyön puitteissa, kuten 20. joulukuuta 2000 tehdyn Media Plus -ohjelmaa koskevan neuvoston päätöksen (21) 9 artiklan 2 kohdassa säädetään.

4.8 ETSK katsoo myös, että kun otetaan huomioon ohjelman arvioitu kesto (7 vuotta) sekä markkinoiden ja tekniikan luonnollinen kehittyminen, olisi järkevää muuttaa päätöksen 14 artiklan 3 kohdassa esitettyä arviointien aikataulua aikaistamalla esimerkiksi ensimmäistä välivaiheen arviointikertomusta, joka koskee ohjelmalla saavutettuja tuloksia ja sen täytäntöönpanon laadullisia näkökohtia. Tällä tavoin kyseisen arvioinnin päätelmiä voitaisiin vielä käyttää toiminnan tavoitteiden ja toteutettavien toimien mahdollista uudelleenmuotoilua varten.

Bryssel 6. huhtikuuta 2005 Euroopan talous- ja sosiaalikomitean puheenjohtaja Anne-Marie SIGMUND

(1) Neuvoston päätös 2000/821/EY, tehty 20. joulukuuta 2000, EYVL L 13, 13.1.2001.

(2) EP:n ja neuvoston päätös 163/2001/EY, tehty 19. tammikuuta 2001, EYVL L 26, 27.1.2001.

(3) Asiakirjat KOM(2003) 725 lopullinen, 24.11.2003 ja KOM(2003) 802 lopullinen, 18.12.2003.

(4) SEC(2004) 955, 14.7.2004.

(5) Neuvoston päätös 90/685/ETY, tehty 21.12.1990, EYVL L 380, 31.12.1990.

(6) Neuvoston päätös 95/563/EY, tehty 10. heinäkuuta 1995, EYVL L 321, 30.12.1995.

(7) Neuvoston päätös 2000/821/EY, tehty 20.12.2000, EYVL L 13, 17.1.2001.

(8) Neuvoston päätös 95/564/EY, tehty 22.12.1995, EYVL L 321, 30.12.1995.

(9) EP:n ja neuvoston päätös 163/2001/EY, tehty 19. tammikuuta 2001, EYVL L 26, 27.1.2001.

(10) EYVL C 256, 2.10.1995.

(11) EYVL C 168, 16.6.2000.

(12) EYVL C 204, 15.7.1996.

(13) EUVL C 10, 14.1.2004.

(14) KOM(2004) 171 lopullinen, 16.3.2004, EUVL C 123, 30.4.2004.

(15) EUVL C 74, 23.3.2005.

(16) Lausuntoon on viitattu edellä kohdassa 2.2.5.

(17) Lausuntoon on viitattu edellä kohdassa 3.5.2.

(18) Tammikuun 14. päivänä 2005 tehty päätös koulutukseen, audiovisuaalialaan ja kulttuuriin liittyvää yhteisön toimintaa hallinnoivan ”koulutuksen, audiovisuaalialan ja kulttuurin toimeenpanoviraston” perustamisesta neuvoston asetuksen (EY) N:o 58/2003 mukaisesti (2005/56/EY), EUVL L 24, 27.1.2005, s. 35–38.

(19) Tätä painotettiin komission kertomuksessa Media Plus -ohjelman ja Media-koulutus-ohjelman täytäntöönpanosta ja ohjelmien täytäntöönpanon puoliväliin mennessä saaduista tuloksista; kertomusta tuettiin Euroopan komissiolle esitetyn välivaiheen arviointikertomuksen päätelmissä (komission kertomus neuvostolle, Euroopan parlamentille, Euroopan talous- ja sosiaalikomitealle ja alueiden komitealle – Kertomus Media Plus -ohjelman ja Media-koulutus-ohjelman täytäntöönpanosta ja ohjelmien täytäntöönpanon puoliväliin mennessä saaduista tuloksista sekä ”Kasvu ja audiovisuaaliala: audiovisuaalialan innovaatio 2000 -aloite” -valmistelutoimen tuloksista, KOM(2003) 725 lopullinen, 24.11.2003); konsulttiyritysten APRIL, Media Consulting Group ja SECOR laatima kertomus Mid-Term evaluation of the MEDIA Plus and MEDIA Training Programmes. Positiivisen erityiskohtelun osalta ks. etenkin tiivistelmän kohta 4.7 The European added value of MEDIA for countries with a low production capacity and a restricted linguistic area.

(20) ETSK katsoo, että tässä ehdotettu muutos lisäisi tarkasteltavana olevan päätösehdotuksen avoimuutta ja oikeusvarmuutta.

(21) EYVL L 13, 17.1.2001, s. 34.